Ratu Anak Lingsir titiang sampun dasa tiban marabian nanging during madué putra. Titiang sareng istri mapikayun ngangkat putra utawi adopsi. Napi sapatutnyané polah-palihnyané santukan titiang saking trah ksatria. Titiang nénten fanatik santukan sué makarya ring Jakarta. (Anak Agung Gdé Putra Swambara-Tabanan)
Sakadi pitakén Anak Agung Gdé Putra Swambara, prasida titiang nyawis sakadi ring ungkur:
Ngangkat putra sentana maring agama Hindu sampun kabaosang kadadosang yaning alaki rabi nénten prasida ngamedalang putra sentana. Nanging élingang papalihné dumun sané cén palih utama lan palih salanturné. Palih utama ring ngangkat séntana sepatutné yan prasida saking kapurusan keluarga besar, silih sinunggal patut pisan kaangkat dados putra sentana, antuk dasar sami kulawarga sampun manut ring manah soang-soang. Lan salanturné antuk pemerasan I Nanak antuk Tri Saksi, saksi buta, saksi manusa (administrasi) lan saksi déwa antuk agama. Mangda manah sané kaangkat ten lepas saking treh soang-soang kulawarga, mangda nénten lémpas saking kawitan soang-soang.
Menawi sané paling utama punika, nénten presida kadagingin antuk akéh pikayunan pidabdaban kulawarga durung nuwek, salanturné palih sané lianan kadadosang ngangkat putra sesana saking luar (istilah mangkin mengadopsi pianak/putera). Nanging sadurung ngambil pikayunin sakadi asapunika, mangda nguningang antuk pinunas maring kaluhuran/kawitan, madasar antuk pejati ring kamulan utawi maring Betara Hyang. Yaning kapica mangda sentana saking garis kapurusan, alaki rabi jagi presida molihang putera sentana. Menawi nénten kapaica, wawu malaksana adopsi anak alit sapa sira ja, nanging mangda manut maring kayun alaki rabi, mangda yukti nuwek maring pikayun.
Yaning rereh maring sastra agama, kocap anak sané jagi numadi milihin alaki rabi sané jagi kaanggen yayah ibu, malantaran antuk bobotan ibuné yadiastun ngangkat saking luar. Sakadi pakeweh A.A. Gdé, sawiréh sampun dasa tiban durung prasida ngamedalang putera, mangda ngangkat sentana adopsi sané paling tepat antuk kalaksanayang. Nanging calon nanak adopsi mangda manut pisan maring kayun alaki rabi antuk tetimbang keséhatan, nénten cacat, yadiastun nenten jelas asal usul anak alit. Yaning tetimbang-tetimbang sakadi asapunika sampun nuewek maring pikayunan, mangda kalanturang antuk polah palih antuk administrasi mangda patut pianak sah. Salanturne ambil kaputusan anak alit puniki jagi anggén putra sesana makadi medal saking alaki rabi, utawi wantah anggén anak angkat kémanten mangda risampuné yayah ibu angkat ipun lingsir (nénten maupah) mangda prasida ngupapira utawi ngrunguang yayah ibun ipun. Maring kulawarga sameton pada sami setuju, anak alit punika kaanggén nanak sentana, antuk dasar pamerasan ngantos anak alit punika saking kapurusan kulawarga sami madué kewajiban lan hak pateh sakadi anak kapurusan risampuné anak alit sampun maraga grehasta (berumah tangga) lan sentana sané numadi saking pianak sampun pateh status sakadi misan mindon kapurusan.
Menawi tetimbang punika nénten moih persetujuan saking kulawarga kapurusan, rarisang sané paling ungkur ambil. Dadosné anak alit punika (yadiastun lanang napi istri) berstatus anak angkat nénten pacang memuatang abot kulawarga kapurusan yadiastun nénten ngamolihang hak lan kewajiban. Yaning sampun becik ngupapira I Nanak ngantos prasida dados putera suputra yadin luh luwih, risampuné menék truna lan bajang, antuk swadarma yayah ibu ipun lan prasida polih swadarma utama maring jagate. Ulian swadarma utama yayah ibu ipun makadi tri guru (guru rupaka, guru pengajian, guru wisesa) prasida nanak polih geginan luwih (dokter, insinyur, wiadin geginan sané lianan), sinah pisan kewajiban I Nanak yadiastun anak angkat jagi nenten engsap ring utang-utang yayah ibun ipun mekadi konsep tri rna, hutang sane dados kewajiban si nanak ngupapira yayah ibun ipun yadiastun anak adopsi. Raris si nanak disampuné prasida ngambil tetuek kayun mangda polih nyambung maring kaluhuran langsung nyukserah raga marig kawitan sané nuek maring manah ragané. Yaning pamarginé antuk punika kapastikayang si nanak disampuné grehasta jagi palih pamargi maring niskala (Hyang Paramakawi). Yaning mawosang kawitan inggih punika kawitan sané paling utama, Hyang Paramakawi ring Penataran Agung Pura Besakih (maring Padama Tiga) antuk yadnya-yadnya ana alit pateh sakadi anak alit lianan, bulan pitung dina, nyambutin, pawetonan salanturné urut-ututan manusa yadnya sané lianan.
Biasané maring jagaté risampuné anak alit polih geginan luwih (dokter, insinyur, pengusaha lan sané lianan), i raga jagi kasayangang anak punika maring garis kapurusan (yaning lanang). Yaning istri, jagi rerehang sentana ngantos berposisi purusa, utawi ngantén anak lianan (predana) anak alit luh luwih nénten ja engsap maring utang-utang I Rerama ngantos mewali ka jagat sunya. Wantah punika presida titiang micayang piteket. Suksma.
ban_Latn ban_Latn ban_Latn ban_Latn ban_Latn ban_Latn ban_Latn